
Mi újság?

Jelen dolgozatban arra vállalkozom, hogy „A sajtó és nyilvánosság” tantárgy kialakulásáról és jelenéről általános tájékoztatást nyújtsak, kiemelve számos hozadékai közül az olvasói tevékenység szokássá alakítását, különösen az értő olvasás fontosságát.
Azokat a médiapedagógiai programokat mutatom be (kérdőív és SWOT-analízis segítségével), amelyek a középiskolás fiatalok újságolvasói tevékenységének szokását igyekeznek kialakítani vagy erősíteni, különösen azért, mert mindezeknek köszönhetően az információs társadalomban való eligazodás átláthatóbbá válik. A közoktatás szereplőivel együtt érhető el a tanulók kritikus médiahasználata, az újságok oktatási eszközként funkcionáltatása, az értékelő-kritikai attitűd kialakítása, a pályaorientáció segítése, a szociális kompetenciák kibontakoztatása. Mindezek a tantárgy hozadékainak számítanak.
A tantárgynak van létjogosultsága és az állampolgári kompetencia fejlesztésének egyik eszköze. Indokoltnak találom a jelenlétét, hiszen az érintett tanulók kitekintenek a munka világába, különböző szakmákkal ismerkednek meg, differenciált oktatást kapnak, a széles repertoárú témák érintésével fejlődik az önismeret, új módszerekkel tanulnak (terepszemle, projektmódszer), a tanulás folyamatában a tanár partnerszerepének köszönhetően egyéni fejlesztésben részesülnek, egyénre szabott tanulási és pályaorientációs tanácsokat kapnak, értő olvasásuk fejlődik, önálló tanulásra, társadalmi aktivitásra, az információk rengetegében éberségre ösztönöz. Csökkenti az iskola és a környezete közötti távolságot, hiszen az interaktív órák a kor kérdéseit is tárgyalják, a napi híreket és eseményeket is feldolgozzák. Olyan módszertani ismereteket nyújt a fakultáció a diákoknak, amelyek segítségével könnyebb az információk rendezése, feldolgozása, elemzése, illetve támaszt nyújt a fiatalok erkölcsi, etikai értékrendjének kialakításában. Ráadásul a tapasztalatok is jól mutatják, hogy eszközeinek, alakítóinak, résztvevőinek száma folyamatosan növekszik. Az újságok oktatási eszközként is funkcionálnak.
Az évek során végbemenő fejlődési szakasz szép eredményeket hordozott magával, mind módszertanban, mind tananyagfejlesztésben számos lehetőség van, nevelésben és oktatásban egyaránt. A sajtó és nyilvánosság tantárgy hozzásegíti a fiatalt saját ítéleterejének használatához, nem meggyőződéseket közvetít, hanem képességeket ébreszt, hozzájárul a komplex személyiségfejlődéshez.



